Kirsti Blom

Kirsti Blom (født 1. mai 1953) er en norsk forfatter, oppvokst i Hov i Søndre Land. 
Hun debuterte 20 år gammel i 1973 med romanen Bilde av et menneske. Blom har siden skrevet flere romaner, dikt- og novellesamlinger samt en rekke barnebøker, deriblant faktabøker om dyr og natur i Polarserien.
I 2007 ble Kirsti Blom og Kit M. Kovacs nominert til Brageprisen for Isbjørnen i klassen Sakprosa for barn. I 2013 ble hun «langlistet» til P2-lytternes romanpris for Jeg så alt.Romanen Kitten fra 2003 er fortellingen om en ung nordmann som drar til Belgisk Kongo i år 1900, og gjennomgår en utvikling fra nokså uskyldig ungdom til undertrykker og overgriper.Flere av hennes romaner dreier seg om kunstneres forhold til seg selv og omverdenen. I 2013 utga hun en roman om den spanske maleren Francisco Goya, og i 2017 kom romanen Av jord, som handler om maleren Jean og hans forsøk på å trekke seg fullstendig tilbake fra resten av verden for å kunne male sant.Blom bor og skriver periodevis i Andalucía. Både romanen Jeg så alt (2013) og diktsamlingen Den første vanlige dagen (2014) henter inspirasjon fra Andalucía og Spania.
Bøkene hennes er oversatt til engelsk, arabisk, serbisk, makedonsk og spansk.Kirsti Blom ledet utenlandsarbeidet i Den norske forfatterforening da hun var styremedlem der fra 1990 til 1996. Hun har også vært styremedlem i Norsk P.E.N. fra 1994 til 2003, der hun siste år var nestleder. Hun har siden vært engasjert i blant annet Nordnorsk forfatterlag.
Kirsti Blom er i tillegg skribent med bidrag i aviser og tidsskrifter. Hun er også kunstfotograf og har illustrert flere av sine egne bøker.
Blom har bodd i Tromsø og er i dag bosatt i Oslo.


== Bibliografi ==
1972: Bilde av et menneske – roman
1979: Det er bare kjærligheten som ikke sover : en roman om Randsfjordkonflikten – roman
1984: Karameh – roman
1992: Marianne på Galdhøpiggen – bildebok for barn med fotografier av Per Blom (utgitt på Tiden i samarbeid med Den norske turistforening)
1994: Breen – roman
1996: Delta – diktsamling illustrert med egne fotografier
2000: Flekker – roman (utgitt på serbisk 2001, 2004)
2003: Kitten – roman
2003: Fjellreven – sakprosa, faktabok for barn (utgitt på engelsk The Arctic Fox 2004)
2005: Hvalrossen – sakprosa, faktabok for barn
2006: Den som svarer – roman
2007: Isbjørnen – sakprosa, faktabok for barn
2008: Snø, is og klima – sakprosa, faktabok for barn, Cappelen Damm
2009: Svalbardrypa – fagbok for barn og ungdom, Cappelen Damm
2010: Dyr i Arktis –  fagbok for barn og ungdom, Cappelen Damm 
2011: Sjøfuglene i Arktis – sakprosa, faktabok for barn, Cappelen Damm
2013: Jeg så alt : en roman om Francisco Goya – roman, Oktober
2014: Den første vanlige dagen – diktsamling, Oktober
2015: Hvitkinngåsa – fagbok for barn og ungdom, Cappelen Damm
2016: Søppelplasten i havet – Cappelen Damm
2017: Av jord – roman, Oktober
2017: Snøugla – fagbok for barn og ungdom, Cappelen Damm
2018: Svalbardreinen – fagbok for barn og ungdom, Cappelen Damm
2019: Søppelplasten i havet – fagbok for barn og ungdom, Cappelen Damm
2019: Lemen – fagbok for barn og ungdom, Cappelen Damm


== Referanser ==


== Eksterne lenker ==
Digitaliserte bøker av Kirsti Blom hos Nasjonalbiblioteket
Presentasjon av Kirsti Blom i Forfatterkatalogen på Forfattersentrums nettsiderDigitale faksimileutgaver av Kirsti Bloms bøker i NasjonalbiblioteketMarianne på Galdhøpiggen, barnebok 1992
Breen, roman 1994
Delta, diktsamling 1996ForfattersiderKirsti Blom i Cappelen Damm Forlag
Kirsti Blom i NRK Forfatter